REGOLAMENT TAL-KUMMISSJONI (KE) Nru 771/2009
tal-25 ta’ Awwissu 2009
li jemenda r-Regolament (KE) Nru 1580/2007 fir-rigwrad ta’ ċerti standards tal-kummerċjalizzazzjoni fis-settur tal-frott u ħxejjex
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 1234/2007 tat-22 ta’ Ottubru 2007 li jistabbilixxi organizzazzjoni komuni ta’ swieq agrikoli u dwar dispożizzjonijiet speċifiċi għal ċerti prodotti agrikoli (Ir-Regolament Waħdieni dwar l-OKS) (1) u b’mod partikolari l-Artikolu 103a u l-Artikolu 121(a) flimkien mal-Artikolu 4 tiegħu,
Billi:
(1)
Ir-Regolament tal-Kummissjoni (KE) Nru 1580/2007 tal-21 ta’ Diċembru 2007 li jistabbilixxi regoli ta’ implimentazzjoni tar-Regolamenti tal-Kunsill (KE) Nru 2200/96, (KE) Nru 2201/96 u (KE) Nru 1182/2007 fis-settur tal-frott u ħxejjex (2) ġie emendat b’mod sinifikanti mir-Regolament tal-Kummissjoni (KE) Nru 1221/2008 (3) b’effett mill-1 ta’ Lulju 2009 fir-rigward tad-dispożizzjonijiet għall-istandards tal-kummerċjalizzazzjoni. Madankollu, għandha tiġi kkjarifikata dispożizzjoni li għadha kif iddaħħlet għall-prodotti li għandhom jiġu eżentati mill-istandard ġenerali tal-kummerċjalizzazzjoni.
(2)
L-Artikolu 53(7) tar-Regolament (KE) Nru 1580/2007 jipprovdi li l-valur tal-produzzjoni kkummerċjalizzata għall-perjodu ta’ referenza għandu jiġi kkalkulat skont il-leġiżlazzjoni applikabbli fil-perjodu ta’ referenza msemmi f’dak l-Artikolu. Ikun xieraq li dan il-prinċipju jiġi applikat ukoll għall-valur tal-produzzjoni kkumerċjalizzata minn gruppi tal-produtturi.
(3)
Fl-2008 il-Grupp ta’ Ħidma tal-Istandards tal-Kwalità Agrikola tal-Kummissjoni Ekonomika għall-Ewropa tan-Nazzjonijiet Uniti (UNECE) irreveda l-istandards tal-UNECE għall-ħass, l-indivja bil-weraq mibrum u l-indivja bil-weraq wiesa’ (Batavian), il-lanġas u t-tadam. Sabiex jiġu evitati osktakli inutli għall-kummerċ, fejn jeżistu standards speċifiċi għall-frott u l-ħxejjex fil-livell Komunitarju, dawn l-istandards għandhom ikunu l-istess bħall-istandards tal-UNECE. Għalhekk, l-istandards speċifiċi għal dawk il-frott u l-ħxejjex ipprovduti fir-Regolament (KE) Nru 1580/2007 għandhom jinġiebu konformi mal-istandards ġodda tal-UNECE.
(4)
Għalhekk ir-Regolament (KE) Nru 1580/2007 għandu jiġi emendat skont dan.
(5)
Il-miżuri provduti f’dan ir-Regolament huma skont l-opinjoni tal-Kumitat tal-Ġestjoni tal-Organizzazzjoni Komuni tas-Swieq Agrikoli,
ADOTTAT DAN IR-REGOLAMENT:
Artikolu 1
Ir-Regolament (KE) Nru 1580/2007 għandu jiġi emendat kif ġej:
(1)
Fl-Artikolu 3(3b), il-punt (a) għandu jinbidel b’dan li ġej:
“(a)
faqqiegħ mhux ikkultivat bil-kodiċi NM 0709 59”;
(2)
Fl-Artikolu 44, għandu jiżdied il-paragrafu 3 li ġej:
“3. Il-valur tal-produzzjoni kkummerċjalizzata għandu jiġi kkalkulat skont il-leġiżlazzjoni applikabbli fir-rigward tal-perjodu li għalih tintalab l-għajnuna.”;
(3)
Il-Taqsimiet 4, 6 u 10 tat-Taqsima B tal-Anness I għandhom jiġu mibdula bit-test fit-Taqsimiet A, B u C fl-Anness għal dan ir-Regolament.
Artikolu 2
Dan ir-Regolament għandu jidħol fis-seħħ fit-tielet jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
Għandu japplika mill-1 ta’ Settembru 2009.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, il-25 ta’ Awwissu 2009